*Αιδεσιμολογιώτατε,*

*Αξιότιμε κύριε Δήμαρχε,*

*Αξιότιμοι κύριοι εκπρόσωποι των αστυνομικών και πολιτικών υπηρεσιών,*

*Αγαπητοί συμπολίτες,*

*Αγαπημένοι μου μαθητές,*

*Αποτελεί ιδιαίτερη τιμή για μένα και για το Γενικό Λύκειο Βάμου, το οποίο εκπροσωπώ, να βρίσκομαι* ***σήμερα εδώ*** *ενώπιον σας προκειμένου να εκφωνήσω τον πανηγυρικό λόγο της 25ης Μαρτίου, της διπλής αυτής εορτής· από τη μια της χαρμόσυνης είδησης του Αρχαγέλλου Γαβριήλ προς τη Θεοτόκο, ότι μέσω αυτής θα ενσαρκωθεί ο Υιός του Θεού, και από την άλλη της επετείου της εθνικής μας Παλιγγενεσίας και Ανεξαρτησίας.*

*Έχουν περάσει σχεδόν 200 χρόνια από τότε, που κυριολεκτικά μία χούφτα Ελλήνων τόλμησε το παράλογο και το ανέφικτο για πολλούς: να διεκδικήσει «****μιας ώρας ελεύθερη ζωή****», να βροντοφωνάξει «****ελευθερία ή θάνατος****» και να αλλάξει για πάντα την ευρωπαϊκή ιστορία. Ο ξεσηκωμός των ραγιάδων, όπως ήταν φυσικό, δεν έγινε δεκτός με ενθουσιασμό, αλλά αντίθετα προκάλεσε ανησυχία στην Ευρώπη και τις Μεγάλες Δυνάμεις της εποχής. Η περίφημη και πολυπόθητη ισορροπία, η* ***ευρωπαϊκή τάξη*** *υπονομευόταν. Όμως ήταν πλέον αργά.*

*Τι κι αν η επανάσταση με πρωταγωνιστή τον ηρωικό Αλέξανδρο Υψηλάντη στη Μολδαβία και τη Βλαχία δεν πέτυχε τον στόχο της! Οι αρματωλοί και κλέφτες του Μωριά και της Ρούμελης, οι καπεταναίοι και οι μπουρλοτιέρηδες της Ύδρας, των Σπετσών και των Ψαρών κατάφεραν με «****αρετή και τόλμη****» αυτό που δεν πίστευε αρχικά κανείς· νίκες σε ξηρά και θάλασσα. Έτσι, μέσα σε δύο χρόνια οι Έλληνες άρχισαν να αναπνέουν και πάλι ελεύθερο αέρα, άρχισαν να ονειρεύονται και να σχεδιάζουν στα επαναστατικά συντάγματα ένα ελεύθερο κράτος, δημοκρατικό και φιλελεύθερο, χωρίς εξαρτήσεις ξενικές με ισονομία, δικαιοσύνη, ανεξιθρησκία.*

*Είχε, βέβαια, προηγηθεί αθόρυβα η προετοιμασία των Φιλικών, αλλά κυρίως μία σημαντική προσπάθεια αφύπνισης και πνευματικής αναγέννησης, που χωρίς αυτήν τα όπλα και τα σπαθιά δεν θα ήταν αρκετά από μόνα τους να φέρουν την ελευθερία: ο νεοελληνικός Διαφωτισμός. Ο Κοσμάς ο Αιτωλός έλεγε χαρακτηριστικά «****δεν βλέπετε όπου το γένος μας αγρίευσεν από την αμάθεια και εγίναμε όλοι ωσάν θηρία; Δια τούτο σας συμβουλεύω να κάμετε σχολείο****. …* ***Το σχολείο φωτίζει τους ανθρώπους****.» Η φράση του εθνομάρτυρα Ρήγα Φεραίου «****όποιος ελεύθερα συλλογάται, συλλογάται καλά****» συμπυκνώνει όλο το νόημα του φιλελευθερισμού της εποχής και αποτελεί το κεντρικό σύνθημα της διαφωτιστικής προσπάθειας του έθνους. Ο άλλος δάσκαλος του Γένους μας, ο Αδαμάντιος Κοραής λίγο αργότερα θα διακηρύξει «****Δράξασθε παιδείας****» γνωρίζοντας πολύ καλά ότι προτρέπει τους συμπατριώτες του να δράξουν, να αρπάξουν ένα όπλο. Την ίδια στιγμή, βέβαια, κάποιοι απευθύνονται στον λαό και του υποδεικνύουν πως η ελευθερία που θέλει, είναι «****επινόησις του πονηρού διαβόλου εναντίαν εις την θείαν γραφήν και αποστολικήν διδασκαλίαν****». Γι’ αυτό και ο Κωνσταντίνος Κούμας, διαπρεπής φυσικός επιστήμονας και δάσκαλος, θα διατυπώσει με τόλμη: «****Είναι αδύνατο να υποταχθεί λαός χωρίς ο ίδιος να το θέλει****.» Τέλος, ο Ανώνυμος συγγραφέας της Ελληνικής Νομαρχίας θα αναφωνήσει προφητικά με αγανάκτηση «****Ως πότε Έλληνες θα πλανώμεθα τόσον αστοχάστως ώστε να προσμένωμεν να μας δώσει την ελευθερίαν κάποιος από τους ξένους!****»*

*Δυστυχώς, η Επανάσταση του 1821, όπως και εσείς γνωρίζετε, δεν είχε μόνο ένδοξες στιγμές. Είχε και στιγμές διχόνοιας, μίσους, εμφυλίου, εθελοδουλείας και υποτέλειας. Είναι, θα έλεγε κανείς, αυτή η κατάρα του έθνους μας να διχάζεται τη στιγμή της νίκης, μία κατάρα πανάρχαιη ήδη από την εποχή του Ομήρου και της Ιλιάδας.*

*Όμως* ***ευτυχώς*** *ο Αγώνας αυτή τη φορά δεν πήγε χαμένος. Η ναυμαχία του Ναβαρίνου το 1827 όπου οι στόλοι της Αγγλίας, Γαλλίας και Ρωσίας νίκησαν τον Τουρκοαιγυπτιακό στόλο, ήρθε να δικαιώσει εν μέρει με μεγάλη καθυστέρηση το αίτημα των Ελλήνων για ζωή ελεύθερη και χωρίς σκλαβιά. Είχε προηγηθεί η σφαγή της Χίου, η καταστροφή των Ψαρών και της Κάσου, η λεηλασία του Μωριά από τον Ιμπραήμ, αλλά και η ηρωική έξοδος των «****ελευθέρων πολιορκημένων****» του Μεσολογγίου. Γι’ αυτό όπως πολύ εύστοχα έχει ειπωθεί, «****την απαρχή της εθνικής τους ζωής οι Έλληνες τη χρωστάνε μονάχα στον ίδιο τους τον εαυτό … Η Ευρώπη επενέβη έπειτα από επτά χρόνια, όταν πια χόρτασε το θέαμα της σφαγής****». Και θα χρειαστούν οι επίμονες διπλωματικές ενέργειες του Ι. Καποδίστρια για να ξεκινήσει να υπάρχει το μικρό ελληνικό κράτος ως ανεξάρτητο και κυρίαρχο από τις 3 Φεβρουαρίου 1830 μέχρι και σήμερα.*

*Είναι, άραγε, το μήνυμα της Ελληνικής Επανάστασης επίκαιρο και διαχρονικό; Ας μου επιτραπεί να πω ότι στη σημερινή συγκυρία ίσως είναι περισσότερο επιβεβλημένο από ποτέ, να αντλήσουμε όλοι μας δύναμη από εκείνους τους επώνυμους και ανώνυμους αγωνιστές και να παραδειγματιστούμε.*

*Η χρονίζουσα οικονομική δυσπραγία, το πολιτικό αδιέξοδο, οι αδυναμίες της μεταπολιτευτικής δημοκρατίας, η ηθική κρίση αποδυναμώνουν καθημερινά τη χώρα μας διαβρώνοντας συνεχώς τα θεμέλια της ομοψυχίας και της ενότητας. Την ίδια στιγμή κάποιοι, απροκάλυπτα πλέον, επιβουλεύονται αυτά που οι πρόγονοι μάς άφησαν ως ιερή παρακαταθήκη και κληρονομιά. Κι εμείς τι κάνουμε αγαπητοί συμπολίτες;*

*Άραγε θυμόμαστε τη μαρτυρική Κύπρο και την τουρκική εισβολή του 1974 ή μήπως την έχουμε ξεχάσει; Γιατί χρειάστηκαν σχεδόν 4 δεκαετίες για να αναγνωρίσει το ελληνικό κράτος τη θυσία των Ελλήνων καταδρομέων που ξεκίνησαν από το Μάλεμε για να υπερασπιστούν τη Μεγαλόνησο; Ποιος θυμάται πια τον υποσμηναγό Νίκο Σιαλμά όταν το 1992 σκοτώθηκε στον Αη Στράτη, ή ακόμη και τον σμηναγό Κωνσταντίνο Ηλιάκη που έπεσε στην Κάρπαθο το 2006, υπερασπιζόμενοι και οι δύο την ελληνική κυριαρχία στον αέρα; Γιατί έχουμε αφήσει κάποιους ανθρώπους του περιθωρίου να τιμούν τους νεκρούς αξιωματικούς του Πολεμικού Ναυτικού στα Ίμια και να μιλάνε εξ ονόματός όλων μας για την Ελλάδα -* ***όχι φυσικά με ειλικρινή αγάπη για την πατρίδα****, αλλά κυρίως με μίσος για τον άλλο και το διαφορετικό διαστρεβλώνοντας την ιστορία μας;*

*Σε μία εποχή, λοιπόν, που κάποιοι μιλούν για αναθεώρηση συνθηκών και διεκδικούν με προκλητικό τρόπο τα νησιά μας, αναμοχλεύουν τα εθνικιστικά πάθη, διαστρεβλώνουν την ιστορία, σπρώχνουν στη θάλασσα εξαθλιωμένους πρόσφυγες και μετανάστες, φυλακίζουν Έλληνες στρατιωτικούς, δοκιμάζοντας καθημερινά τις αντοχές και το φιλότιμο του χειμαζόμενου ελληνικού λαού, εμείς πρέπει να δώσουμε μία απάντηση. Μία απάντηση αντάξια της ιστορίας μας. Μία απάντηση που θα βασίζεται στις αξίες της παιδείας και του πολιτισμού μας.*

*Η σημερινή εθνική επέτειος της 25ης Μαρτίου, αποτελεί την ιδανική ευκαιρία για να αναλογιστούμε ότι η ιστορική μνήμη και ελευθερία πηγαίνουν χέρι χέρι και πως η εκπαίδευση εξακολουθεί να είναι ο βασικός πυλώνας όχι μόνο της κοινωνικής χειραφέτησης και προόδου, αλλά της φιλοπατρίας και της εθνικής συνείδησης, όπως ήδη μας δίδαξαν και οι προαναφερθέντες Δάσκαλοι του Γένους μας.*

*Η εκπαίδευση είναι το όπλο μας, και όχι η πατριδοκαπηλία ή ο εθνομηδενισμός. Η εκπαίδευση που συνδυάζει την αγάπη για την πατρίδα με τη ρήση του Ισοκράτη «****Έλληνες να ονομάζονται πιο πολύ όσοι δέχτηκαν τον τρόπο της δικιάς μας αγωγής και μόρφωσης παρά αυτοί που έχουν την ίδια με εμάς καταγωγή.****» Η εκπαίδευση που ενώνει και δεν διχάζει, η εκπαίδευση που αναδεικνύει το συλλογικό εμείς και όχι το ατομικιστικό εγώ, όπως χαρακτηριστικά επισημαίνει και ο στρατηγός Μακρυγιάννης: «****Τούτην την πατρίδα την έχομεν όλοι μαζί, και σοφοί κι αμαθείς και πλούσιοι και φτωχοί και πολιτικοί και στρατιωτικοί και οι πλέον μικρότεροι άνθρωποι. Το λοιπόν δουλέψαμε όλοι μαζί, να την φυλάμεν κι όλοι μαζί και να μην λέγη ούτε ο δυνατός "εγώ", ούτε ο αδύνατος. Ξέρετε πότε να λέγει ο καθείς "εγώ"; Όταν αγωνιστεί μόνος του να φκειάση ή να χαλάση, να λέγη εγώ, όταν όμως αγωνίζονται πολλοί να φκειάσουν, τότε να λένε "εμείς". Είμαστε εις το "εμείς" κι όχι εις το "εγώ".****»*

*Να, λοιπόν, αγαπητοί συμπολίτες, γιατί ο Αγώνας του ’21, παραμένει διαχρονικός κι επίκαιρος για μας τους Νεοέλληνες, αλλά και όλους όσοι ζούμε στην Ελλάδα. Η Ελευθερία θέλει «****αρετή και τόλμη****», θέλει θυσίες για να την αποκτήσουμε και προπαντός για να τη διατηρήσουμε. Ας μην μεψιμοιρούμε για τις δυσκολίες που βιώνουμε καθημερινά, και ας θυμηθούμε τα λόγια του Περικλή: «****ευτυχισμένοι είναι οι ελεύθεροι και ελεύθεροι είναι οι γενναίοι****».*

*Ζήτω η 25η Μαρτίου 1821.*